《重造小屋适有携故人胡宁寿草书见惠》
明代·谢复

松竹西山下，清风一草庐。经营终岁计，邂逅故人书。

珠玉联今古，云烟妙卷舒。不妨高挂起，举首对群儒。

作者简介：（1441—1505）明徽州府祁门人，字一阳。弃科举，与陈献章从吴与弼学。居家孝友，丧祭冠婚，悉遵古礼。主知行并进，以记诵诂训为余事。晚居西山之麓，学者称西山先生。有《西山类稿》。